ประธานสภาผู้แทนราษฎรยืนยันระบบรัฐสภาตรวจสอบได้ หลังหัวหน้าพรรคเสรีรวมไทยกล่าวหาว่าการเสนอชื่อนายกรัฐมนตรีขัดรัฐธรรมนูญ
นายชวน หลีกภัย ประธานสภาผู้แทนราษฎร กล่าวถึงกรณีที่ พลตำรวจเอก เสรีพิศุทธิ์ เตมียเวช หัวหน้าพรรคเสรีรวมไทย กล่าวหาตนเอง โดยอ้างว่าการประชุมร่วมรัฐสภาเพื่อเลือกนายกรัฐมนตรี เมื่อวันที่ 5 มิถุนายนที่ผ่านมา เป็นการดำเนินการที่ไม่เป็นไปตามรัฐธรรมนูญ เนื่องจากไม่ดำเนินการเสนอชื่อและรับรอง พลเอก ประยุทธ์ จันทร์โอชา ในชั้นสภาผู้แทนราษฎรก่อนนั้น ส่วนตัวยังไม่ได้อ่านรายละเอียดจากข่าว เพราะวานนี้ (21 ส.ค.62) ทำหน้าที่ประธานการประชุมสภาผู้แทนราษฎรจนถึงช่วงเย็นและไปปฏิบัติภารกิจต่อ แต่ทางนายแพทย์ สุกิจ อัถโถปกรณ์ ที่ปรึกษาประธานสภาผู้แทนราษฎร และนายสมบูรณ์ อุทัยเวียนกุล เลขานุการประธานสภาผู้แทนราษฎร ได้ชี้แจงไปเบื้องต้นแล้ว         ยืนยันว่าระบบของรัฐสภาสามารถตรวจสอบได้ เพราะเป็นฝ่ายนิติบัญญัติ ต้องเป็นตัวอย่างของการเคารพกฎหมายบ้านเมือง รวมถึงข้อบังคับในสภาที่เหมือนกฎหมายที่ใช้บังคับ ส.ส. ด้วย ดังนั้น หากมีใครทำอะไรที่ไม่ถูกต้องและมีการตรวจสอบถือว่าเป็นเรื่องที่ทำได้ ไม่ได้มีปัญหาอะไร โดยทั่วไปทุกฝ่ายต้องอยู่ภายใต้กฎหมายเหมือนกันใครทำผิดต้องรับผิดชอบ         ขณะเดียวกัน ประธานสภาผู้แทนราษฎร ปฏิเสธตอบคำถามว่าถึงการทำหน้าที่ในวันนั้น โดยขอให้ดูประเด็นที่ยื่นตนเองก่อน